18. sajandi algul langes Eesti Põhjasõja tagajärjel Vene võimu alla. Sõda ja sellele järgnenud katk viisid rahva väljasuremise äärele. Mõistagi ei saanud selliste olude juures kõnelda hariduse edenemisest. Kuid siiski hakkas uue võimu all arenema kutseharidus, mis teenis Venemaa sõjalisi ja tööstuslikke huve. Näiteks avati 1719. aastal Tallinnas tsaari ukaasi alusel vene õppekeelega nn admiraliteedikoolid, milles peale alghariduse andmise oli ette nähtud ka laevaehituse ning suurtükiasjanduse õpetamine. Samuti tegutses mõnda aega navigatsioonikool Narvas.